Outlander (τηλεοπτική σειρά)

Το *Outlander* είναι τηλεοπτικό ιστορικό δράμα φαντασίας βασισμένο στην ομώνυμη σειρά βιβλίων της Νταϊάνα Γκάμπαλντοουν. Η σειρά δημιουργήθηκε από τον Ρόναλντ Ντ. Μουρ και έκανε πρεμιέρα στις 9 Αυγούστου 2014 στο αμερικανικό κανάλι Starz.

Η κεντρική ηρωίδα, Κλαιρ Ράνταλ, πρώην νοσοκόμα στο Β΄ Παγκόσμιο Πόλεμο, βρίσκεται στη Σκωτία, ταξιδεύει στο χρόνο, αφήνοντας το 1945, και μεταφέρεται στο 1745. Εκεί, γνωρίζει και ερωτεύεται έναν νεαρό Σκώτο, το Τζέημι Φρέιζερ, λίγο πριν την Εξέγερση των Ιακωβιτών.

Η σειρά πρόκειται να ολοκληρωθεί με τον όγδοο κύκλο, ενώ μια σειρά prequel (*Outlander: Blood of My Blood*) που θα παρουσιάζει τις ιστορίες των γονιών της Κλαιρ και του Τζέημι θα κάνει πρεμιέρα στις 8 Αυγούστου 2025 στο κανάλι Starz.

## Επεισόδια

## Σύνοψη

### 1ος κύκλος

#### Πρώτο μέρος
Το έτος 1945, μετά τη λήξη του Β΄ Παγκοσμίου Πολέμου, η πρώην νοσοκόμα του βρετανικού στρατού Κλαιρ Ράνταλ επανενώνεται με το σύζυγό της, Φρανκ Ράνταλ, και ταξιδεύουν στο Ινβερνές, στα Χάιλαντς της Σκωτίας. Εκεί, επισκέπτεται το λίθινο κύκλο Κραιγκ να Ντουν και μεταφέρεται μυστηριωδώς στο 1743 στο ίδιο ακριβώς σημείο, όπου συναντά άντρες της φατρίας των ΜακΚένζι, μεταξύ των οποίων και το νεαρό Τζέημι Φρέιζερ, τα τραύματα του οποίου θεραπεύει. Οι άντρες αυτοί είναι κυνηγημένοι από τον Άγγλο λοχαγό Τζόναθαν "Μαύρο Τζακ" Ράνταλ, ο οποίος αποδεικνύεται ο πανομοιότυπος πρόγονος του συζύγου της, Φρανκ. Επιστρέφουν στη βάση τους, το Κάστρο Λίοχ, όπου η Κλαιρ δεν μπορεί να δραπετεύσει και αξιοποιεί τις ικανότητές της ως θεραπεύτρια, παρότι την υποπτεύονται για κατάσκοπο των Άγγλων. Μαθαίνει ότι υπάρχει τρόπος να ταξιδέψει πίσω στη δική της εποχή μέσα από τις πέτρες, αλλά οι ιατρικές της γνώσεις την καθιστούν πολύτιμη για τη φατρία και ταυτόχρονα επικίνδυνη σύμφωνα με έναν φανατικό ιερέα. Προσπαθεί να τους προειδοποιήσει ότι η εξέγερση που ετοιμάζουν θα αποτύχει, ενώ ο λοχαγός Ράνταλ, ο οποίος είχε τιμωρήσει βάναυσα το Τζέημι, προσπαθεί να την αιχμαλωτίσει θεωρώντας την κατάσκοπο των Σκώτων. Προκειμένου να μείνει ασφαλής κοντά στους ΜακΚένζι, η Κλαιρ παντρεύεται το Τζέημι και σύντομα ερωτεύονται. Το 1946 ο Φρανκ προσπαθεί να εντοπίσει την Κλαιρ  και εκείνη ακούει τη φωνή του στο παρελθόν, προσπαθεί να περάσει μέσα από τις πέτρες, αλλά αιχμαλωτίζεται από τους Άγγλους. Λίγο πριν της επιτεθεί ο Ράνταλ στο Φρούριο Ουίλλιαμ, ο Τζέημι τη σώζει.

#### Δεύτερο μέρος
Η ζήλεια της Λήρι, μιας γυναίκας που είναι ερωτευμένη με το Τζέημι, την κάνει στόχο. Ο Τζέημι προσπαθεί ανεπιτυχώς να πείσει το Δούκα του Σάντριγχαμ να διώξει το Ράνταλ. Η  γνωριμία της με την εκκεντρική θεραπεύτρια Γκέιλλις Ντάνκαν που κατηγορείται για δηλητηριασμό και είναι έγκυος με το παιδί του Ντούγκαλ την καθιστά ένοχη για μαγεία, αλλά σώζεται την τελευταία στιγμή από το Τζέημι, ενώ αντιλαμβάνεται ότι η Γκέιλλις έχει ταξιδέψει εκεί από το μέλλον. Εξομολογείται στο Τζέημι ότι έχει ταξιδέψει από το μέλλον και την αποχαιρετά στο Καιγκ να Ντουν, αλλά εκείνη επιλέγει να παραμείνει κοντά του. Αφότου γνωρίζει συγγενείς του Τζέημι που την αποδέχονται στην οικογένειά τους στο Λάλλυμπροχ, προσπαθεί να τον σώσει από την αιχμαλώτιση και τα βασανιστήρια του λοχαγού Ράνταλ με τη βοήθεια του Μέρτα και της αδερφής του Τζέημι, Τζέννυ. Μετά από την περιπλάνησή τους ως βάρδοι, η Κλαιρ και ο Μέρτα καταφέρνουν να τον σώσουν. Ο Τζέημι βυθίζεται στις αναμνήσεις των βασανιστηρίων του και φτάνει στα όρια της αυτοκτονίας, αλλά με τη βοήθεια της Κλαιρ βγαίνει από το σκοτάδι του. Μετά από τις δοκιμασίες τους η εγκυμονούσα Κλαιρ και ο Τζέημι εγκαταλείπουν τη Σκωτία για τη Γαλλία.

### 2ος κύκλος
Το ζευγάρι έχει εγκατασταθεί στο Παρίσι και προσπαθεί με τη βοήθεια του Μέρτα να αποτρέψει την επικείμενη εξέγερση των Ιακωβιτών εκτρέποντας την πορεία του χρυσού που θα προσφέρει ο βασιλιάς Λουδοβίκος. Η Κλαιρ προσφέρει τις υπηρεσίες της ως νοσοκόμα στο Νοσοκομείο των Αγγέλων και ο Τζέημι γίνεται έμπιστος του πρίγκιπα Καρόλου Στιούαρτ, αλλά αποτυγχάνει να αποτρέψει την εξέγερση, ενώ μαθαίνει ότι ο Δούκας του Σάντριγχαμ συγκεντρώνει χρυσό για τον Κάρολο Στιούαρτ. Ο Μέρτα μαθαίνει την αλήθεια για την Κλαιρ, ο ύπουλος Κόμης του Σαιν-Ζερμαίν προσπαθεί να εξοντώσει τους Φρέιζερ, ο λοχαγός Ράνταλ επανεμφανίζεται, αλλά η Κλαιρ εμποδίζει το Τζέημι από το να τον σκοτώσει, ώστε να εξασφαλίσει τη μελλοντική γέννηση του Φρανκ. Η κόρη της Κλαιρ και του Τζέημι, Φέιθ, γεννιέται νεκρή. Για να σώσει το δάσκαλο Ρεϋμόν, ο οποίος την έσωσε μετά τη γέννα, και τον Κόμη του Σαιν-Ζερμαίν, ζητά από το Βασιλιά να τους χαρίσει τη ζωή με τίμημα να ικανοποιήσει τις ορέξεις του. Πριν επιστρέψουν στη Σκωτία, το ζεύγος υιοθετεί τον ορφανό Κλωντέλ και τον μετονομάζει *Φέργκους Φρέιζερ*. 

Στη Σκωτία ο Τζέημι αναγκάζεται να πάρει το μέρος των Ιακωβιτών, παρότι γνωρίζει το αποτέλεσμα του αγώνα, και ζητά τη βοήθεια του παππού του , Λόρδου Λόβατ, ο οποίος στηρίζει και τις δύο πλευρές. Η Κλαιρ και ο Τζζέημι αναγκάζουν το νεαρό Τζον Ουίλλιαμ Γκρέυ να τους αποκαλύψει σημαντικά στοιχεία για τους Άγγλους. Οι Ιακωβίτες νικούν στη μάχη του Πρεστονπάνς. Η Κλαιρ απάγεται, ώστε οι Άγγλοι να πιάσουν τον καταζητούμενο Τζέημι, αλλά σώζεται. Πριν την -καταστροφική για των αγώνα- μάχη του Καλλόντεν η Κλαιρ εξασφαλίζει τη μελλοντική γεννηση του Φρανκ. Ο Τζέημι αναγκάζει την έγκυο Κλαιρ να επιστρέψει στη δική της εποχή, ενώ αυτός μάχεται στο πλευρό της φατρίας του. Η Κλαιρ καταφέρνει να επιστρέψει στο Κραιγκ να Ντουν στο έτος 1948, επανενώνεται με το Φρανκ, του εξηγεί για το ταξίδι στο χρόνο και του ζητά να μεγαλώσουν το παιδί της από κοινού. Μετά από είκοσι χρόνια ο Φρανκ σκοτώνεται σε αυτοκινητιστικό δυστύχημα και η Κλαιρ παίρνει την εικοσάχρονη κόρη της, Μπριάννα, στη Σκωτία. Εκεί, γνωρίζουν το Ρότζερ Ουέικφιλντ, ένα νεαρό ιστορικό τον οποίο είχε υιοθετήσει ένας φίλος του Φρανκ και της Κλαιρ. Μέσω της έρευνας του Ρότζερ ανακαλύπτουν ότι ο Τζέημι δεν πέθανε στη μάχη του Καλλόντεν και η Κλαιρ ορκίζεται να επιστρέψει στο παρελθόν για να τον βρει. Βλέπουν τη Γκέιλλις Ντάνκαν να ταξιδεύει στο παρελθόν και, καθώς ο Ρότζερ αποδεικνύεται απόγονός της, προσπαθούν ανεπιτυχώς να τη σταματήσουν. Όταν βλέπει τη Γκέιλλις να περνά μέσα από τις πέτρες, η Μπριάννα βεβαιώνεται ότι η μητέρα της της είπε την αλήθεια και την προτρέπει να βρει το Τζέημι.

### 3ος κύκλος
Στη μάχη του Καλλόντεν ο Τζέημι σκοτώνει το λοχαγό Ράνταλ και πληγώνεται σοβαρά, αλλά γλιτώνει την εκτέλεση. Αντ' αυτής, αρχικά κρύβεται κοντά στο σπίτι του στο Λάλλυμπροχ για έξι χρόνια. Όταν αναγκάζεται να παραδοθεί, φυλακίζεται στο Αρντσμιούιρ, όπου γίνεται φίλος με το νεαρό διοικητή, λόρδο Τζον Γκρέυ, ο  οποίος είχε σωθεί χάρη στο Τζέημι πριν το Πρέστονπανς. Αργότερα, ο λόρδος Τζον Γκρέυ του δίνει χάρη και του προσφέρει εργασία σε αγγλική έπαυλη, ενώ στέλνει το Μέρτα και άλλους Ιακωβίτες στις αμερικανικές αποικίες. Εκεί, εξαπατάται από την ευγενή κόρη του αφεντικού του, Τζενίβα, και από τη μία βραδιά που περνού μαζί γεννιέται ο γιος του, Ουίλλιαμ, όμως η Τζενίβα πεθαίνει στη γέννα. Η πατρότητα του μικρού μένει κρυφή, αλλά καθώς η ομοιότητά του με το Τζέημι γίνεται φανερή, εκείνος φεύγει και το νεαρό Ουίλλιαμ τον μεγαλώνουν η αδελφή της μητέρας του και ο λόρδος Τζον Γκρέυ που την παντρεύεται. Ο Τζέημι επιστρέφει στη Σκωτία και γίνεται τυπογράφος στο Εδιμβούργο με βοηθό τον ανιψιό του, το νεαρό Ίαν Μάρρεϋ. 

Εντωμεταξύ, στη δεκαετία του 1960 η Κλαιρ που έχει σπουδάσει και αποφοιτήσει από την ιατρική εν μέσω μεγάλων δυσκολιών, ενώ ο γάμος της με τον Φρανκ έχει αποτύχει. Με την αποφοίτηση της κόρης του από το λύκειο ετοιμάζονται να πάρουν διαζύγιο, αλλά ο Φρανκ πεθαίνει σε αυτοκινητιστικό δυστύχημα. Ο νεαρός ιστορικός Ρότζερ Ουέικφιλντ ανακαλύπτει ότι ο Τζέημι δεν πέθανε στη μάχη του Καλλόντεν. Η Κλαιρ αποχωρίζεται την κόρη της και επανενώνεται με το Τζέημι στο Εδιμβούργο του 1765. Σύντομα, η Κλαιρ μαθαίνει ότι ο Τζέημι τυπώνει φυλλάδια κατά των Βρετανών και κάνει λαθρεμπόριο ουίσκι, γεγονός που φέρνει προβλήματα. Πηγαίνοντας στο Λάλλυμπροχ η Κλαιρ αντιμετωπίζει την αδελφή του Τζέημι που είναι σκεπτική απέναντι στην πολυετή απουσία της αλλά και τη Λήρι που είχε παντρευτεί το Τζέημι. Προσπαθώντας να λύσουν το γάμο αυτό και να πληρώσουν αδρά τη Λήρι, ψάχνουν το θησαυρό που είχε κρύψει ο Τζέημι. Στην προσπάθεια ο Ίαν Μάρρεϋ απάγεται από πλοίο που πηγαίνει στη Τζαμάικα. Έτσι, η Κλαιρ και ο Τζέημι μαζί με το Φέργκους πηγαίνουν να τον σώσουν. Στο πλοίο βρίσκουν τη Μάρσαλι, κόρη της Λήρι, που θέλει να παντρευτεί το Φέργκους. Ο Τζέημι κατηγορείται για προδοσία και η Κλαιρ αποδρά και ναυαγεί σε ένα νησί. Σύντομα, ξαναβρίσκει το Τζέημι και πηγαίνουν με τους πλέον παντρεμένους Φέργκους και Μάρσαλι προς αναζήτηση του Ίαν στη Τζαμάικα. Εκεί, ο Ίαν είναι αιχμάλωτος της Γκέιλλις που ψάχνει το θησαυρό του Τζέημι και το ζεύγος Φρέιζερ γνωρίζει τον κυβερνήτη του νησιού που αποδεικνύεται ο λόρδος Τζον Γκρέυ. Η Γκέιλλις μαθαίνει την ταυτότητα της Κλαιρ και κατά τη συμπλοκή τους σκοτώνεται. Αφότου καταφέρουν να σώσουν τον Ίαν, ταξιδεύουν με πλοίο που βυθίζεται και ναυαγούν στη Τζόρτζια. 

### 4ος κύκλος
Η Κλαιρ και ο Τζέημι βρίσκονται στην Περιφέρεια της Βόρειας Καρολίνας με τον Ίαν, το Φέργκους και τη Μάρσαλι και προσπαθούν να επιστρέψουν στη Σκωτία. Επισκέπτονται τη Τζοκάστα ΜακΚένζι, θεία του Τζεήμι, στη φυτεία της, το Ρίβερ Ραν, όπου τους επιτίθενται ο ληστής Στήβεν Μπόννετ και η συμμορία του που κλέβουν πολύτιμους λίθους από τους Φρέιζερ. Εκείνοι αργότερα αποφασίζουν να φύγουν και φτιάχνουν σπίτι σε περιοχή των Τσερόκι και γίνονται κύριοι της γης αυτής που ονομάζουν Φρέιζερ'ς Ριτζ (= Ράχη του Φρέιζερ). Ο Τζέημι συναντά ξανά το Μέρτα, πλέον σιδερά και ηγέτη των Ρυθμιστών, ομάδας που πολεμά τις διεφθαρμένες αρχές, ενώ ο λόρδος Τζον Γκρέυ επισκέπτεται τους Φρέιζερ με το γιο του Τζέημι, Ουίλλυ.

Στη δεκαετία του '70 η Μπριάννα αρνείται την πρόταση γάμου του Ρότζερ και, αφότου μαθαίνει ότι οι γονείς της πέθαναν σε φωτιά, ταξιδεύει στο παρελθόν μέσα από τις πέτρες και ο Ρότζερ αργότερα την ακολουθεί στην Αμερική του παρελθόντος στο πλοίο του Μπόννετ. Συναντιούνται στο Ουίλμινγκτον της Βόρειας Καρολίνας και παντρεύονται ανεπίσημα, αλλά το ίδιο βράδυ τσακώνονται και ο Ρότζερ φεύγει. Κατά την απουσία του η Μπριάννα γνωρίζει τον Μπόννετ, ο οποίος τη βιάζει, ενώ εκείνη προσπαθεί να του πάρει τη βέρα της μητέρας της. Μετά, γνωρίζει το Τζέημι και συναντά ξανά τη μητέρα της. Ανακαλύπτει ότι είναι έγκυος και όταν ο Ρότζερ επιστρέφει σ' αυτήν στο Φρέιζερ'ς Ριτζ, ο Τζέημι του επιτίθεται και ο Ίαν τον πουλά στους Μόχωκ, νομίζοντας ότι εκείνος επιτέθηκε στη Μπριάννα. Όταν η παρεξήγηση λύνεται, προσπαθούν να σώσουν το Ρότζερ, ενώ στέλνουν τη Μπριάννα στη φυτεία της Τζοκάστα, όπου την πολιορκούν μνηστήρες. Εκεί γνωρίζει το λόρδο Τζον Γκρέυ και του ζητά να την παντρευτεί θεωρώντας ότι θα είναι ασφαλής με εκείνον, ενώ μαθαίνει το μυστικό για τη σεξουαλικότητά του. Ο Τζέημι και ο Φέργκους πιάνουν το Μπόννετ, αλλά εκείνος και ο Μέρτα αιχμαλωτίζονται από τις αρχές, όμως η Μπριάννα αντιμετωπίζει το Μπόννετ στη φυλακή που κρατείται· αργότερα η φυλακή καίγεται και αυτός σώζεται. Η Μπριάννα γεννά αγόρι και ο Τζέημι καταφέρνει να φέρει το Ρότζερ από τους Μόχωκ, καθώς ο Ίαν προσφέρει τον εαυτό του στην ανταλλαγή αιχμαλώτων. Γυρίζοντας στο Ρίβερ Ραν ο Ρότζερ μαθαίνει τι συνέβη στη Μπριάννα και ο Τζέημι λαμβάνει εντολή από τον κυβερνήτη Ουίλλιαμ Τράυον να εντοπίσει και να σκοτώσει τον ηγέτη του κινήματος των Ρυθμιστών: το Μέρτα.  

### 5ος κύκλος
Η απειλή του Πολέμου της Ανεξαρτησίας είναι κοντά και ο Τζέημι και η Κλαιρ παλεύουν να κρατήσουν το σπίτι του και τη μικρή κοινότητα του Φρέιζερ'ς Ριτζ. Η Μπριάννα και ο Ρότζερ παντρεύονται, ενώ ο Τζέημι συγκροτεί πολιτοφυλακή για να αντιμετωπίσει τους Ρυθμιστές. Αναγκάζεται να καταταγεί στο βρετανικό στρατό για να σκοτώσει το Μέρτα. Η Τζοκάστα παντρεύεται για τέταρτη φορά παρά την αγάπη της για το Μέρτα. Στην καταστροφική μάχη του Άλαμανς ο Μέρτα σκοτώνεται και στρατιώτες του Τράυον κρεμούν το Ρότζερ, ο οποίος γλιτώνει. Ο Τζέημι παραιτείται από το στρατό και αντιμετωπίζει το χαμό του φίλου και νονού του.   

Μήνες μετά η Μπριάννα και ο Ρότζερ αποφασίζουν να φύγουν για το μέλλον με το μικρό γιο τους, Τζέμμυ, καθώς εμφανίζονται σημάδια πως ο Μπόννετ ζει. Οι προσπάθειές τους αποβαίνουν άκαρπες και παραμένουν στο Ριτζ. Ο Ίαν επιστρέφει από τους Μόχωκ και μαθαίνει την αλήθεια για τους χρονοταξιδιώτες συγγενείς του. Η Κλαιρ εργάζεται ως γιατρός της κοινότητας χρησιμοποιώντας γνώσεις του 20ου αιώνα, οι οποίες γίνονται αφορμή για την απαγωγή της και το βιασμό της από τη συμμορία του Λάιονελ Μπράουν. Ο Τζέημι, ο Ρότζερ, ο Φέργκους και άλλοι άντρες της κοινότητας τη σώζουν και σκοτώνουν τη συμμορία. Όταν ο Τζέημι επιστρέφει τη σορό του Μπράουν στον αδερφό του, Ρίτσαρντ, δήμαρχο του Μπράουνσβιλ, εκείνος τον απειλεί.  

### 6ος κύκλος
Οι πολιτικές αναταραχές φτάνουν μέχρι το Φρέιζερ'ς Ριτζ και ο Τζέημι βρίσκεται αντιμέτωπος με τον όρκο πίστης στο βρετανικό Στέμμα, ενώ θέλει να παραμείνει στο πλευρό της οικογένειάς του. Εντωμεταξύ, στο Ριτζ καταφθάνει ο βαθιά θρησκευόμενος Τομ Κρίστι, παλιός συγκρατούμενος του Τζέημι στο Αρντσμιούιρ, και η οικογένειά του από τη Σκωτία. Η Κλαιρ παλεύει με τις αναμνήσεις από την επίθεση. Ο Ρίτσαρντ Μπράουν και οι ακόλουθοί του σχηματίζουν επιτροπή ασφάλειας που σπέρνει τη διχόνοια μεταξύ των αποίκων και των ιθαγενών. Ο Φέργκους κατατρώγεται με τύψεις που δεν ήταν στο πλευρό της Μάρσαλι κατά την επίθεση των Μπράουν και εθίζεται στο αλκοόλ. Ο Ίαν αντιμετωπίζει το παρελθόν του με τους Μόχωκ και ο Τζέημι γίνεται διαμεσολαβητής των αποίκων στους ιθαγενείς. Η Μάρσαλι και ο Φέργκους φεύγουν από το Ριτζ. Η κόρη του Κρίστι, Μάλβα, βοηθά την Κλαιρ στην ιατρική, αλλά την προδίδει ισχυριζόμενη ότι μένει έγκυος από το Τζέημι, αλλά την ανακαλύπτουν νεκρή. Αποδεικνύεται ότι δολοφόνος της Μάλβα είναι ο αδερφός της που σκοτώνεται όταν προσπαθεί να σκοτώσει την Κλαιρ και τον Ίαν. Η επιτροπή του Μπράουν κατηγορεί την Κλαιρ για το φόνο της Μάλβα Κρίστι και την παίρνουν για να τη δικάσουν στο Ουίλμινγκτον με το Τζέημι να την ακολουθεί, όμως χωρίζονται στο δρόμο μετά από επίθεση.  

### 7ος κύκλος

#### Πρώτο μέρος
Ο Τζέημι και ο Ίαν φτάνουν στο Ουίλμινγκτον για να σώσουν την Κλαιρ, η οποία βρίσκεται στο πλοίο του νέου διοικητή για να φροντίσει τη γυναίκα του. Ο Τομ Κρίστι επανεμφανίζεται μετά την τραγωδία που υπέστη και εξομολογείται στην Κλαιρ ότι την αγαπά, ενώ ο Ρότζερ εκπαιδεύεται για να γίνει ιερέας. Η Μπριάννα γεννά την κόρη της που αποδεικνύεται ότι πάσχει από σοβαρή καρδιακή νόσο και οι Μπριάννα και Ρότζερ αποφασίζουν να επιστρέψουν στην εποχή τους, ώστε το μωρό να χειρουργηθεί. Εν μέσω ενός κυνηγιού θησαυρού για το χαμένο χρυσό των Στιούαρτ, η Κλαιρ και ο Τζέημι χάνουν το σπίτι τους από πυρκαγιά και ο Ίαν γίνεται στόχος εκδίκησης από τον Αρτς Μπαγκ· γνωρίζοντας ότι η επανάσταση βρίσκεται κοντά, αποφασίζουν αν επιστρέψουν μόνιμα στη Σκωτία. Στο 1980 η Μπριάννα και ο Ρότζερ αποφασίζουν να μετακομίσουν μόνιμα στη Σκωτία με την οικογένειά τους και αγοράζουν το εγκαταλελειμμένο Λάλλυμπροχ, όπου ανακαλύπτουν ένα σεντούκι με γράμματα από τους γονείς της Μπριάννα. Η Μπριάννα ξεκινά να εργάζεται ως μηχανικός στο υδατικό φράγμα, όπου αντιμετωπίζει σεξισμό ανάμεσα στους άντρες υπαλλήλους της και γνωρίζει καλύτερα έναν από αυτούς, το Ρομπ Κάμερον. Όταν αυτός την κλειδώνει στο φράγμα, βλέπει ένα περίεργο φαινόμενο που θυμίζει τις πέτρες του χρονοταξιδιού. Στο παρελθόν ο Τζέημι επιστρατεύεται στο στρατό των επαναστατημένων και η Κλαιρ και ο Ίαν μένουν μαζί του. Εντωμεταξύ, ο φέρελπις στρατιώτης Ουίλλιαμ Ράνσομ, Λόρδος Έλσμηρ -ο νόθος γιος του Τζέημι-, αναλαμβάνει μυστική αποστολή κατασκοπείας για το βρετανικό στρατό. Ο Τζέημι, η Κλαιρ και ο Ίαν βρίσκονται στο οχυρό Τικοντερόγκα, όπου προσπαθούν να βοηθήσουν με την οργάνωση και την περίθαλψη των τραυματιών. Ο Ουίλλιαμ τραυματίζεται στη διαδρομή, σώζεται από τον Ίαν και περιθάλπεται από το δόκτορα Ντένζελ Χάντερ και την αδελφή του, Ρέητσελ. Ο Ίαν στέλνεται στους Μόχωκ και συναντά ξανά την πρώην σύζυγό του και το παιδί της· έχοντας ξεφύγει από απόπειρα δολοφονίας, η Ρέητσελ και ο δρ. Χάντερ βρίσκονται στη Τικοντερόγκα. Στο μέλλον, μια μυστηριώδης μορφή ανασταστώνει το Τζέμμυ και την αδερφή του, Μάντυ, και σύντομα αποδεικνύεται ότι είναι ο Μπακ ΜακΚένζι, ένας πρόγονος του Ρότζερ που ήταν υπεύθυνος για τον αποτυχημένο απαγχονισμό του στο Άλαμανς, που ταξίδεψε στο μέλλον. Ο στρατός των ανεξάρτητων εγκαταλείπει το οχυρό, αλλά κατά την εκκένωση η Κλαιρ αιχμαλωτίζεται από τους Βρετανούς. Στο στρατόπεδό τους συναντά τον Ουίλλιαμ, ο οποίος προσπαθεί να αποκτήσει την εύνοια του διοικητή του μετά την αποτυχία της αποστολής του. Ο Τζέημι και ο Ίαν σώζουν την Κλαιρ και ο Ουίλλιαμ αφήνει τον Ίαν να φύγει, καθώς του χρωστά τη ζωή του. Ο Τζέημι γίνεται μέλος του συντάγματος μουσκετοφόρων του Ντάνιελ Μόργκαν και η Πρώτη Μάχη της Σαρατόγκα πλησιάζει. Ο Ουίλλιαμ ζητά από το διοικητή του, στρατιωτικό Σάιμον Φρέιζερ -ξάδελφο του Τζέημι- να συμμετάσχει στη μάχη και βιώνει την πρώτη του μάχη. Ο Τζέημι τραυματίζεται, αλλά επιβιώνει, συμμετέχει στη Δεύτερη Μάχη της Σαρατόγκα και παραλίγο σκοτώνει το γιο του. Ο στρατηγός Φρέιζερ τραυματίζεται θανάσιμα και ο Τζέημι τον επισκέπτεται πριν πεθάνει αναλαμβάνει να μεταφέρει τη σορό του στη Σκωτία. Ο Ίαν πριν τον ακολουθήσει μιλά με τη Ρέητσελ και εξομολογούνται τα συναισθήματά τους. Ο Ρομπ Κάμερον διαβάζει τον οδηγό του Ρότζερ για το ταξίδι στο χρόνο, μαθαίνει για τον κρυμμένο χρυσό από τα γράμματα των Φρέιζερ και απάγει το Τζέμμυ. Ο Ρότζερ και ο Μπακ περνούν μέσα από τις πέτρες για να βρουν το παιδί.  

#### Δεύτερο μέρος
Μετά την κηδεία του στρατηγού Φρέιζερ, οι Φρέιζερ επιστρέφουν στο Λάλλυμπροχ, όπου ο Ίαν ο πρεσβύτερος -πατέρας του Ίαν- είναι πολύ άρρωστος από τη φυματίωση. Ο Ίαν μιλά στους γονείς του για τη Ρέητσελ και η Κλαιρ τους εξομολογείται ότι είναι χρονοταξιδιώτισσα. Ο Τζέημι αντιμετωπίζει την οργή της Λήρι και της παραχωρεί το κτήμα όπου ζει με την κόρη της, Τζόαν, η οποία καταφέρνει με τη βοήθειά του να πείσει τη μητέρα της να γίνει μοναχή. Ο Ρότζερ και ο Μπακ βρίσκονται στο 1739 και χωρίζονται για να ψάξουν το Τζέμμυ· ο Ρότζερ γνωρίζει το Μπράιαν Φρέιζερ, πατέρα του Τζέημι, στο Λάλλυμπροχ. Η Κλαιρ λαμβάνει γράμμα που την καλεί να επιστρέψει στην Αμερική για να σώσει τον τραυματισμένο ανιψιό του Λόρδου Τζον, το Χένρυ, στη Φιλαδέλφεια και ο Ίαν πηγαίνει μαζί της. Όταν ο Μπακ αρρωσταίνει, ο Ρότζερ τον πηγαίνει σε θεραπευτή που δεν είναι άλλος από τη Γκέιλλις Ντάνκαν. Η Κλαιρ κάνει επιτυχημένη επέμβαση στο Χένρυ στο σπίτι του Λόρδου Τζον, ο Τζέημι κηδεύει τον Ίαν το πρεσβύτερο, ενώ ο Άρτς Μπαγκ απειλεί τη Ρέητσελ και επιτίθεται στον Ίαν, αλλά ο Ουίλλιαμ επεμβαίνει εγκαίρως. Η Γκέιλλις θεραπεύει το Μπακ και εκείνη τη στιγμή εμφανίζεται ο Ντούγκαλ ΜακΚένζι με την ταυτότητα του αεροπόρου πατέρα του Ρότζερ που είχε χαθεί στη μάχη, όταν εκείνος ήταν παιδί. Το πλοίο όπου επέβαινε ο Τζέημι χάνεται στη θάλασσα. Ο λοχαγός Ρίτσαρντσον κατηγορεί την Κλαιρ για κατασκοπεία και ο Λόρδος Τζον της προτείνει να τον παντρευτεί για να τη σώσει από την κρεμάλα, όπως και γίνεται. Η αναζήτηση του πατέρα του Ρότζερ δεν φέρει αποτέλεσμα, η Μπριάννα αντιμετωπίζει το Ρομπ που δεν έχει το Τζέμμυ ούτε το χρυσό και ο λοχαγός Ρίτσαρντσον αποκαλύπτει την πραγματική του ταυτότητα ως ανεξάρτητος στην Κλαιρ και τη ζητά να κατασκοπεύσει το Λόρδο Τζον για τους επαναστάτες. Ο Τζέημι επιστρέφει, αλλά επιτίθεται στο Λόρδο Τζον όταν μαθαίνει ότι ήρθε κοντά με την Κλαιρ και τον αφήνει στο έλεος των επαναστατημένων. Ο Ουίλλιαμ μαθαίνει για τον πραγματικό του πατέρα, συγκλονίζεται από τα νέα, επιτίθεται στον Ίαν όταν μαθαίνει ότι αυτός και η Ρέητσελ αρραβωνιάστηκαν και γνωρίζει μια νεαρή πόρνη, την Αραμπέλλα, με την οποία έρχεται κοντά. Η Μπριάννα αιχμαλωτίζει το Ρομπ στο Λάλλυμπροχ και φεύγει με τη Μάντυ. Ο Ρότζερ και ο Μπακ βρίσκουν το σημείο που στο μέλλον θα γίνει το φράγμα που δουλεύει η Μπριάννα και γνωρίζουν τον πατέρα του, Τζερεμάια, που επιστέφει στο δικό του παρόν, ο Τζέημι προάγεται από το στρατηγό Ουάσινγκτον σε ταξίαρχο, ο Ίαν και η Ρέητσελ παντρεύονται, ο Λόρδος Τζον αλλάζει πλευρά για να σωθεί, ο Ρομπ διαφεύγει και ο Ουίλλιαμ σώζει την Αραμπέλλα- της οποίας το πραγματικό όνομα είναι Τζέην Πόουκοκ- και την αδελφή της, Φάννυ, από τον οίκο ανοχής και έναν βάναυσο στρατιωτικό, στον οποίο επιτέθηκε για να σώσει την αδελφή της· στέλνεται σε Εσσιανούς αξιωματικούς, αλλά πέφτει σε παγίδα και ο Λόρδος Τζον και ο Ίαν τον σώζουν. Η μάχη του Μόνμουθ ξεκινά, ο Τζέημι διοικεί ταξιαρχία και η Κλαιρ συγκρούεται με στρατιωτικό γιατρό. Ο Μπακ μαθαίνει ποιοι είναι οι πραγματικοί του γονείς, η Τζέην συλλαμβάνεται, η Μπριάννα βρίσκει γράμμα του Ρότζερ με ημερομηνία 1739, ενώ οι Βρετανοί επιτίθενται στην εκκλησία όπου στρατοπεδεύουν οι επαναστάτες τραυματίζοντας σοβαρά την Κλαιρ. Η Κλαιρ επιζεί και ονειρεύεται το δάσκαλο Ρεϋμόν. Ο Λόρδος Τζον την επισκέπτεται, την ευχαριστεί που τον έσωσε και κάνει μικρή ανακωχή με το Τζέημι. Ο Ουίλλιαμ ζητά ανεπιτυχώς βοήθεια για τη Τζέην από το Λόρδο Τζον και στρέφεται στο Τζέημι· προσπαθούν να τη σώσουν, αλλά είναι αργά. Ο Ρότζερ επανασυνδέεται με την οικογένειά του στο 1739 και ο Ίαν και η Ρέητσελ επιστρέφουν στη Βόρεια Καρολίνα. Η Φάννυ δέχεται να μείνει με τους Φρέιζερ στο Ριτζ, αλλά η Κλαιρ ανακαλύπτει ότι η μικρή γνωρίζει ένα τραγούδι του 20ου αιώνα από τη μητέρα της, Φέιθ, που έχασε πριν χρόνια.  

## Ηθοποιοί

* Κατρίνα Μπαλφ: *Κλαιρ Μπήτσαμ-Ράνταλ-Φρέιζερ*
* Σαμ Χιούαν: *Τζέημς "Τζέημι" Φρέιζερ*
* Τομπάιας Μένζις: *Φρανκ Ράνταλ* / *Τζόναθαν "Μαύρος Τζακ" Ράνταλ*
* Γκρέιαμ ΜακΤάβις: *Ντούγκαλ ΜακΚένζι* / *Ουίλλιαμ "Μπακ" ΜακΚένζι*
* Ντάνκαν Λακρουά: *Μέρτα Φιτσγκίμπονς Φρέιζερ*
* Γκραντ Ο'Ρουρκ: *Ρούπερτ ΜακΚένζι*
* Στήβεν Ουόλτερς: *Άνγκους Μορ*
* Γκάρυ Λιούις: *Κόλουμ ΜακΚένζι*
* Λόττε Βέρμπεεκ: *Γκέιλλις Ντάνκαν*
* Μπιλ Πάττερσον: *Έντουαρντ "Νεντ" Γκάουαν*
* Σάιμον Κάλλοου: *Κλάρενς Μέρυλμποουν, Δούκας του Σάντριγχαμ*
* Λώρα Ντόννελλυ: *Τζάνετ "Τζέννυ" Φρέιζερ-Μάρρεϋ*
* Ντάγκλας Χένσαλ: *Τάρραν ΜακΚουάρρι*
* Στήβεν Κρι: *Ίαν Μάρρεϋ*
* Στάνλεϋ Ουέμπερ: *Κόμης του Σαιν-Ζερμαίν*
* Άντριου Γκάουερ: *[[Κάρολος Εδουάρδος Στιούαρτ]]*
* Ρόουζι Ντέυ: *Μαίρυ Χώκινς*
* Ντομινίκ Πινόν: *Δάσκαλος Ρεϋμόν*
* Φράνσες ντε λα Τουρ: *Μητέρα Ιλντεγκάρντ*
* Νελ Χάντσον: *Λήρι ΜακΚένζι*
* Κλάιβ Ράσσελ: *Σάιμον Φρέιζερ, Λόρδος Λόβατ*
* Ρίτσαρντ Ράνκιν: *Ρότζερ Ουέικφιλντ-ΜακΚένζι*
* Σόφι Σκέλτον: *Μπριάννα Ράνταλ-Φρέιζερ*
* Ντέηβιντ Μπέρρυ: *Λόρδος Τζον Γκρέυ*
* Τζον Μπελ: *Ίαν Φρέιζερ Μάρρεϋ*
* Σεζάρ Ντομπουά: *Φέργκους Κλωντέλ Φρέιζερ*
* Λώρν Λάυλ: *Μάρσαλι ΜακΚίμμι*
* Ρίτσαρντ Ντιλλέιν: *Λοχαγός Ρέινς*
* Έντουαρντ Σπήλερς: *Στήβεν Μπόννετ*
* Μαρία Ντόυλ Κέννεντυ: *Τζοκάστα ΜακΚένζι Κάμερον*
* Κόλιν ΜακΦάρλεν: *Γιουλύσσις*
* Νάταλι Σίμπσον: *Φέιντρ*
* Τάντου Κάρντιναλ: *Ανταγουέχι*
* Κέιτλιν Ο'Ράυαν: *Λίζι Ουίμς*
* Μπρέιντεν Κλαρκ: *Καχερότον*
* Γκρέγκορυ Ντόμινικ Οτζίγκ: *Σατερχορόνις*
* Μπίλλυ Μπόυντ: *Τζέραλντ Φορμπς*
* Κάρμεν Μουρ: *Ουακατιιόστα*
* Τομ Τζάκσον: *Τεκουασέκουε*
* Γιαν Τουάλ: *Πατήρ Αλεξάντρ Φεριγκώ*
* Σέρα-Λυς ΜακΆρθουρ: *Γιοϊέχον*
* Κρις Λάρκιν: *Ρίτσαρντ Μπράουν*
* Νεντ Ντέννεχυ: *Λάιονελ Μπράουν*
* Μαρκ Λιούις Τζόουνς: *Τομ Κρίστι*
* Γκλεν Γκουλντ: *Αρχηγός Πουλί-που-Τραγουδά-την-Ημέρα*
* Σάιμον Ρ. Μπέικερ: *Ακίνητο-Νερό*
* Γκέιλ Μώρις: *Τσότεγουε*
* Τσαρλς Βάντερβααρτ: *Ουίλλιαμ Ράνσομ, Κόμης του Έλλσμηρ*

Κατηγορία:Αμερικανικές δραματικές τηλεοπτικές σειρές